Predkladacia správa

	Úrad jadrového dozoru Slovenskej republiky (ďalej len „ÚJD SR“) predkladá na základe bodu B.49 uznesenia vlády Slovenskej republiky č. 294/2007 zo dňa 28. 03. 2007 a na základe Plánu legislatívnych úloh vlády SR na rok 2008 schváleného uznesením vlády SR č. 6/2008 zo dňa 09. 01. 2008 návrh zákona, ktorým sa mení a dopĺňa zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov.

	Vláda Slovenskej republiky uznesením č. 294/2007 zo dňa 28. 03. 2007 schválila návrh na určenie gestorských ústredných orgánov štátnej správy zodpovedných za prebratie a aplikáciu smerníc a rámcových rozhodnutí a v bode B.49 uložila predsedníčke ÚJD SR v termíne do 25. septembra 2008 predložiť na rokovanie vlády návrh právneho predpisu, ktorý zabezpečí prebratie smernice Rady 2006/117/Euratom z 20. novembra 2006 o dozore a kontrole pri preprave rádioaktívneho odpadu a vyhoretého jadrového paliva.  

	Novou právnou úpravou sa vytvára rámec pre dôslednú transpozíciu novej smernice Rady 2006/117/Euratom z 20. 11. 2006 do právneho poriadku Slovenskej republiky tak, že postup pri povoľovaní cezhraničných prepráv rádioaktívneho odpadu a vyhoretého jadrového paliva je upravený priamo v návrhu zákona. Pokiaľ ide o používanie predpísaných štandardných tlačív, na rozdiel od doterajšej právnej úpravy v § 16 a prílohe č. 3 súčasného znenia atómového zákona, v ktorých sú vzory tlačív priamo uvedené, predkladaný návrh zákona v súlade so smernicou Rady 2006/117/Euratom odkazuje na tieto tlačivá priamo odkazom na Rozhodnutie Komisie 2008/312/Euratom z 5. marca 2008, ktorým sa ustanovuje štandardný dokument o dozore a kontrole pri preprave rádioaktívneho odpadu a vyhoretého jadrového paliva, ako uvádza smernica Rady 2006/117/Euratom (Ú. v. EÚ L 107, 17. 04. 2008). Termín ustanovený na úplnú transpozíciu vyššie uvedenej smernice je stanovený na 25. 12. 2008. 

	Predkladaný návrh zákona oproti doterajšiemu právnemu stavu obsiahnutému v § 16 a prílohe č. 3 atómového zákona, predstavuje len legislatívno-technickú úpravu a vecné rozšírenie pôsobnosti aj o vyhoreté jadrové palivo. O uvedených prepravách aj v súčasnosti rozhoduje ÚJD SR, čiže jeho kompetencia zostáva zachovaná. Pokiaľ ide o prepravu inštitucionálnych rádioaktívnych odpadov, kompetencia zostáva zachovaná pre Úrad verejného zdravotníctva Slovenskej republiky podľa zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov. 

Medzirezortné pripomienkové konanie od 03. 09. 2007 do 21. 09. 2007 prebiehalo pôvodne k návrhu stručnej novely atómového zákona a k návrhu aproximačného nariadenia. Vzhľadom na charakter úpravy a povahu pripomienok zaslaných od rezortov s poukazom, že ide najmä o konanie štátneho orgánu, výsledkom vyhodnotenia pripomienok zaslaných v medzirezortnom pripomienkovom konaní bolo vloženie ustanovení návrhu aproximačného nariadenia v celom rozsahu do návrhu zákona. V súlade s uvedeným sa predkladá vyhodnotenie medzirezortného pripomienkového konania. 

Legislatívna rada vlády SR prerokovala upravený návrh zákona dňa 22. 01. 2008 na 52. zasadnutí a po zapracovaní vznesených pripomienok odporúčala predložiť nové znenie na rokovanie vlády SR a odporučila vláde SR návrh zákona schváliť. Legislatívna rada vlády SR na svojom rokovaní dňa 22. 1. 2008 ponechala otvorenú otázku navrhovanej účinnosti vzhľadom na nejednoznačnosť prechodných ustanovení podľa čl. 24 ods. 2  smernice Rady 2006/117/Euratom. Zároveň zaviazala predkladateľa, aby uvedený problém doriešil na pracovnom rokovaní so zástupcami odboru aproximácie práva Úradu vlády SR. Uvedené rokovanie sa uskutočnilo dňa 25. 01. 2008 na ÚJD SR. Úrad vlády SR bol zastúpený riaditeľom odboru aproximácie práva Mgr. Petrom Roháľom a ÚJD SR bol zastúpený riaditeľom odboru legislatívno-právneho JUDr. Martinom Pospíšilom. Výsledkom rokovania bol najoptimálnejší variant,  t. j. určiť termín účinnosti na 25. 12. 2008.

Keďže predkladaný návrh zákona je návrhom právneho predpisu, ktorý v zmysle článku 33 ods. 1 Zmluvy Euratom obsahuje ustanovenia týkajúce sa základných noriem podľa čl. 30 Zmluvy Euratom, podľa článku 33 ods. 3 Zmluvy Euratom podlieha notifikačnej povinnosti voči Európskej komisii.  Taktiež, ako právny predpis technického charakteru v neharmonizovanej oblasti, predkladaný návrh zákona podlieha aj notifikačnej povinnosti podľa smernice Európskeho parlamentu a Rady 98/34/ES v znení smernice 98/48/ES (trasponované nariadením vlády SR č. 453/2002 Z. z.). Vnútrokomunitárne konanie podľa obidvoch uvedených postupov prebehlo od 30. 1. 2008 do 30. 04. 2008. Európska komisia ani ostatné členské štáty EÚ v predpísanom období neuplatnili žiadne pripomienky.

Vzhľadom na novelizáciu veľkého množstva predpisov súvisiacich s atómovým zákonom, na ktoré sa vyskytuje mnohokrát odkaz v texte atómového zákona, predkladateľ pristúpil aj k legislatívno-technickej úprave množstva poznámok pod čiarou. Aktualizácia odkazov  je v záujme prehľadnosti a zrozumiteľnosti právnej úpravy. 

Predkladaný návrh zákona nepredpokladá negatívny dopad na verejné financie, nemá ďalšie ekonomické vplyvy, environmentálne vplyvy ani vplyv na zamestnanosť alebo podnikateľské prostredie.   

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná.